**NOTA INFORMATIVĂ**

**la proiectul Hotărîrii Guvernului**

**„Cu privire la organizarea şi funcţionarea pieţelor”**

**1.Temei pentru elaborare**

 Prezentul proiect de Hotărîre de Guvern este elaborat în vedera executării prevederilor *art. 12 al Legii nr. 231 din 23 septembrie 2010 cu privire la comerţul interior* cu modificările şi completările ulterioare. În acest context, reliefăm că, prin *Legea nr. 321 din 23 decembrie 2013,* în vigoare din 07 august 2014, au fost operate amendamente la *Legea nr. 231 din 23 septembrie 2010 cu privire la comerţul interior*, iar Guvernul, este împuternicit să aducă actele sale în vigoare în concordanţă cu prezentele reglementări.

 Mai mult ca atît, temeiul pentru elaborarea proiectului precitat, rezidă în Planul de acţiuni pentru anii 2014-2016 privind implementarea Strategiei de dezvoltate a comerţului interior în Republica Moldova pentru anii 2014-2020 aprobată prin *Hotărîrea Guvernului nr. 948 din 25 noiembrie 2013.*

**2. Scopul elaborării**

 Crearea cadrului juridic naţional, bazat pe concepte juridice clar definite, care să reglementeze drepturile şi obligaţiunile comercianţilor/vînzătorilor şi administratorilor pieţei, precum şi anumite aspecte ale raporturile tripartite ce apar între aceştia doi şi autoritatea administraţiei publice locale responsabilă de dezvoltarea social-economică a fiecărei localităţi.

**3. Generalităţi**

 Actualmente, cadrul normativ aferent comerţului în pieţe este reglementat de: *Hotărîrea Guvernului nr. 517 din 18.09.1996 cu privire la aprobarea Regulilor de funcţionare a reţelei de comerţ ambulant şi a Regulilor de comerţ în pieţele din Republica Moldova* (Monitorul Oficial al Republicii Moldova, 1996, nr. 72-73, art. 581) şi *Hotărîrea Guvernului nr. 955 din 21.08.2004 despre aprobarea Regulamentului - tip de funcţionare a pieţelor* (Monitorul Oficial al Republicii Moldova, 2004, nr. 163-167, art. 1141).

**4. Esenţa proiectului**

Drept premisă iniţierii elaborării unui act normativ nou care încorporează regulile specifice de desfăşurare a comerţului în pieţe, regulamentul-cadru de funcţionare a pieţelor, precum şi necesitatea conturării unei liste specifice de mărfuri interzise comercializării în pieţe, a constituit cadrul normativ al statelor membre a Uniunii Europene şi preluarea celor mai bune practici europene, racordate şi adaptate la specificul pieţei autohtone.

 Totodată, propunem spre aprobare proiectul precitat avînd în vedere că de la adoptarea normelor actuale în vigoare (elaborate în anii 1996 şi 2004) menţionate în punctul „3. Generalităţi” al Notei de argumentare în cauză, situaţia de fapt s-a schimbat în pieţele de pe teritoriul Republicii Moldova, fiind necesară reglementarea noilor realităţi de pe teren şi comasarea acestora într-un singur act normativ.

 Conform ultimelor modificări şi completări la Legea comerţului interior, legiferate prin *Legea nr. 321 din 23.12.2013 pentru modificarea şi completarea unor acte legislative*, piaţa este administrată de către administratorul pieţei care poate fi nemijlocit autoritatea administraţiei publice locale sau un agent economic, iar locurile de vînzare în pieţele agroalimentare şi cele mixte se acordă în mod prioritar producătorilor agricoli autohtoni în baza certificatului de producător eliberat de către primarul localităţii.

 Totodată, proiectul stabileşte reguli clare şi transparente pentru desfăşurarea comerţului în pieţe prin asigurarea accesului liber în piaţă a vînzătorilor şi consumatorilor, asigurarea unei infrastructuri comode şi sigure în vederea comercializării produselor/prestării serviciilor, modalitatea de atribuire a locurilor de vînzare în piaţă, mărfurile interzise comercializării în pieţe etc.

 Alte norme inovative cuprinse în noul proiect, vizează obligativitatea utilizării “cartelei comerciantului” – aplicabilitatea căreia, vine să eficientizeze eforturile depuse întru diminuarea comerţului neautorizat. Concomitent, proiectul creează condiţii favorabile producătorilor agricoli autohtoni, prin utilizarea “certificatului de producător”, în scopul susţinerii comercializării produselor agricole obţinute în gospodăriile proprii. Din aceste motive, rezidă şi latura social-economică a proiectului, menită să contureze necesitatea asigurării funcţionalităţii actului normativ. Astfel, prin acest proiect, s-a propus soluţionarea legală a problemei persistente pe parcursul ultimilor ani în ceea ce priveşte facilitarea obţinerii locurilor de vînzare în pieţe pentru producătorii agricoli autohtoni. Iar protejarea intereselor naţionale în activitatea economică este unul din drepturile fundamentale, asigurarea respectării cărora revine statului prin intermediul autorităţilor sale de profil. În acest context, atît în lege, cît şi în proiectul actului normativ propriu-zis şi-au găsit relevanţă şi astfel de norme cum ar fi:

* oportunitatea utilizării de către producătorii agricoli autohtoni al „certificatului de producător” eliberat de către primarul localităţii;
* asigurarea producătorilor agricoli autohtoni cu locuri de vînzare în pieţele agroalimentare şi mixte, prin stabilirea minimului de 50 la sută din suprafaţa comercială şi respectiv 30 la sută din suprafaţa comercială a fiecărui tip de piaţă.

 Importanța proiectului rezumă din necesitatea creării unui cadru optim de desfăşurare a activităților de comercializare a produselor și prestare a serviciilor pe teritoriul pieţei, astfel încît să se respecte principiile concurenţei loiale, de protejare a vieții, sănătăţii, securității şi intereselor economice ale consumatorilor precum și a mediului.

 Reieșind din cele expuse, întru executarea prevederilor *Legii nr. 321 din 23.12.2013 pentru modificarea şi completarea unor acte legislative și în legătură cu instituirea noului Guvern* sepropune pentru reexaminare și avizare suplimentară ***proiectul Hotărîrii Guvernului cu privire la organizarea și funcționarea piețelor.***

**Tudor COPACI,**

**Viceministru**